Alex Ahrendtsen (DF), 2013-12-12:
I Dansk Folkeparti kan vi godt ærgre os over, at regeringen udviser så stor modvilje mod dette beslutningsforslag.
Det er et beslutningsforslag, som vi fremsætter sammen med Venstre, og det er jo et emne, som har optaget Dansk Folkeparti, ikke bare i denne periode, men også i de tidligere perioder.
Hvis ordføreren for Socialdemokratiet vil lytte, vil jeg sige, at vi faktisk har stillet en række spørgsmål til det tidligere.
Så det er jo ikke noget nyt for os.
Krænkelser af ophavsret på internettet er et stigende problem, og det kan markedet ikke håndtere alene, selv om den tidligere kulturminister og regering troede, man kunne det.
Vi har brug for et internetpoliti, vil jeg sige til ordføreren, der på landsplan kan tage sig af personer, foreninger og virksomheder, der krænker ophavsret ved f.eks. at fildele uden tilladelse.
Som det fremgår helt klart af beslutningsforslaget, sker opklaringsarbejdet i den enkelte politikreds, og det er ikke en god måde at udnytte midlerne på i dag.
De enkelte politikredse har simpelt hen ikke de fornødne kompetencer til det, og ofte starter de forfra ved hver enkelt sag.
Sådan en særlig politienhed, der består af specialister, vil kunne opsamle erfaringer og samtidig udnytte politiets knappe midler bedre.
Det vil sige, vil jeg sige til ordføreren, at beslutningsforslaget faktisk vil spare nogle ressourcer.
Det er ikke kun noget, vi siger, for det er der også andre der siger, og det er jo de erfaringer, man har fra Sverige.
Så de der påstande om 50 mia. kr. er jo helt skørt, det er jo ikke seriøst.
Samtidig vil beslutningsforslaget jo også give mange kreative danske virksomheder bedre mulighed for at forsvare deres ophavsrettigheder over for krænkelser, og det må vi vel alle være interesserede i.
Vi ved fra Sverige og London, der har sådanne enheder, at man kan spare penge og gøre opklaringsarbejdet bedre.
Så hvis ordføreren ikke vil tage til Sverige, kan han da tage til London.
Kulturministeriets udspil fra juni 2012 har ikke været nok.
Her satsede man jo på, at teknologien ville hjælpe den ulovlige virksomhed, men det gjorde den som bekendt ikke.
RettighedsAlliancen har for nylig påpeget, at politi og anklager ikke har kompetencerne, og derfor ønsker man en koordineret indsats som foreslået i forslaget.
For at gentage det vil jeg sige, at Dansk Industri også støtter det, og de må da om nogen vide, hvad det drejer sig om.
Det er fint nok, at regeringen for ikke så længe siden har bebudet, at krænkelser af ophavsretten kan anmeldes direkte til bagmandspolitiet, men regeringens forslag om at gøre en betjent i hver politikreds til kontaktperson er simpelt hen ikke den rigtige måde at bruge ressourcerne på.
Regeringen vil så også lave en oplysningskampagne, hvor man fortæller, hvordan borgerne kan hente materiale ned lovligt.
Det er også fint, det er udmærket, det er bare ikke nok, og det er derfor, jeg sammen med Venstre henstiller til både hr. Mogens Jensen og til regeringen om at tage det her forslag lidt mere seriøst, især fordi folk, der ved noget om det, støtter det, og fordi man har enheder i London og man har enheder i Sverige, der fungerer vældig godt på den her måde.
Det er jo ikke forbudt at lade sig inspirere andre steder fra, og jeg ved da, at regeringen er meget internationalt orienteret, men bare ikke lige på dette område, og det synes jeg er ærgerligt.